b'\n_START_ARTICLE_\nKaro aviacija\n_START_PARAGRAPH_\nKaro aviacija\xc2\xa0\xe2\x80\x93 aviacija (skraidymas sunkesniais u\xc5\xbe or\xc4\x85 aparatais, patys aparatai ir su jais susijusi veikla), naudojama kariniais tikslais._NEWLINE_Paprastai did\xc5\xbeioji dalis karo aviacijos sutelkiama \xc4\xaf karines oro paj\xc4\x97gas, bet da\xc5\xbenai savo aviacij\xc4\x85 turi ir sausumos kariuomen\xc4\x97 bei karo laivynas.\n_START_SECTION_\nIstorija\n_START_PARAGRAPH_\nPirmieji karo tikslais panaudoti orlaiviai buvo oro balionai: 1794\xc2\xa0m. Fleurus m\xc5\xab\xc5\xa1yje pranc\xc5\xabzai s\xc4\x97kmingai panaudojo steb\xc4\x97jimo balion\xc4\x85 \xe2\x80\x9el\xe2\x80\x99Entreprenant\xe2\x80\x9c Austrijos dalini\xc5\xb3 veiksmams sekti. Lengvesnius u\xc5\xbe or\xc4\x85 orlaivius pla\xc4\x8diau imta naudoti kare XIX a. Jie reguliariai buvo taikomi JAV pilietiniame kare. Lengvesn\xc4\x97 u\xc5\xbe or\xc4\x85 karo aviacija i\xc5\xa1liko iki pat Antrojo pasaulinio karo, bet ilgainiui j\xc4\x85 i\xc5\xa1st\xc5\xabm\xc4\x97 tobul\xc4\x97jantys sunkesni u\xc5\xbe or\xc4\x85 orlaiviai._NEWLINE_Sunkesni u\xc5\xbe or\xc4\x85 orlaiviai gana anksti buvo pripa\xc5\xbeinti tinkami naudoti karo tikslais. 1909\xc2\xa0m. JAV armijos komunikacijos skyrius \xc4\xafsigijo broli\xc5\xb3 Rait\xc5\xb3 sukonstruot\xc4\x85 \xe2\x80\x9eWright Model A\xe2\x80\x9c, o 1911\xc2\xa0m. italai Italijos-Turkijos kare panaudojo \xc4\xafvairius orlaivius \xc5\xbevalgybos, foto\xc5\xbevalgybos ir bombardavimo tikslais. Pirmajame pasauliniame kare jai teko ir kitokie vaidmenys, kaip antai prie\xc5\xa1o naikinimas, bombardavimas ir t. t. Antrajame pasauliniame kare aviacijos technologijos buvo vystomos dar spar\xc4\x8diau, l\xc4\x97ktuvus imta naudoti vis \xc4\xafvairesniais tikslais. Orlaivi\xc5\xb3 reik\xc5\xa1m\xc4\x97 labai i\xc5\xa1augo, jie da\xc5\xbenai nulemdavo karo veiksm\xc5\xb3 baigt\xc4\xaf ar apskritai atlikdavo juose pagrindin\xc4\xaf vaidmen\xc4\xaf, kaip antai M\xc5\xab\xc5\xa1yje d\xc4\x97l Britanijos arba puolant Perl Harbor\xc4\x85. Antrajame pasauliniame kare lemting\xc4\x85 vaidmen\xc4\xaf atliko l\xc4\x97ktuvne\xc5\xa1i\xc5\xb3 aviacija: did\xc5\xbeiosios valstyb\xc4\x97s suprato, kad l\xc4\x97ktuvne\xc5\xa1iai yra \xc5\xbeymiai pavojingesnis ginklas nei \xc5\xa1arvuotlaiviai, tod\xc4\x97l daug i\xc5\xa1tekli\xc5\xb3 imta skirti nauj\xc5\xb3 l\xc4\x97ktuvne\xc5\xa1i\xc5\xb3 statybai ir prie\xc5\xa1o l\xc4\x97ktuvne\xc5\xa1i\xc5\xb3 naikinimui. Antrojo pasaulinio karo met\xc5\xb3 i\xc5\xa1radimai ir pasiekimai aviacijos srityje\xc2\xa0\xe2\x80\x93 reaktyvinis variklis, radaras, ankstyvosios raketos, kompiuteriai, strateginis bombardavimas\xc2\xa0\xe2\x80\x93 tebenaudojami ir tobulinami iki \xc5\xa1i\xc5\xb3 dien\xc5\xb3._NEWLINE_Po Antrojo pasaulinio karo aviacijos raid\xc4\x85 skatino ne visuotiniai kariniai konfliktai, o \xc5\xa0altojo karo metais tarp did\xc5\xbei\xc5\xb3j\xc5\xb3 pasaulio valstybi\xc5\xb3 tvyrojusi \xc4\xaftampa. Sraigtasparniai, kuriuos imta naudoti Antrojo pasaulinio karo pabaigoje, galiausiai tapo nepamainoma karo aviacijos dalimi. Poreikis aplenkti galim\xc4\x85 prie\xc5\xa1inink\xc4\x85 nul\xc4\x97m\xc4\x97 tai, kad Taryb\xc5\xb3 S\xc4\x85jungoje, JAV ir kitose valstyb\xc4\x97se buvo spar\xc4\x8diai pl\xc4\x97tojamos ir taikomos naujos technologijos bei orlaivi\xc5\xb3 konstrukcijos. Nauja karo aviacija buvo i\xc5\xa1bandyta \xc4\xafvairiuose konfliktuose, kaip antai Kor\xc4\x97jos ir Vietnamo karuose. Nuo XX a. 9-ojo de\xc5\xa1imtme\xc4\x8dio iki \xc5\xa1i\xc5\xb3 dien\xc5\xb3 aviacijoje spar\xc4\x8diai vystomos elektronikos technologijos, nematomumo technologija, taip pat puolimo ir gynybos sistemos. \xc5\xa0iandien valstyb\xc4\x97s karin\xc4\x97s oro paj\xc4\x97gos da\xc5\xbenai yra pirmoji gynybos ir puolimo linija. Daugelyje pastarojo meto konflikt\xc5\xb3, kaip antai Persijos \xc4\xaflankos kare, karo aviacijos paj\xc4\x97gos (arba j\xc5\xb3 stoka) nul\xc4\x97m\xc4\x97 karo baigt\xc4\xaf.'